નિઝામપુરાની એ શાળા બે માળની હતી, જેમાં અમુક વર્ગો નીચેના માળે ચાલતા. એક મોટા હોલમાં થાંભલાઓને આડશ ગણીને ત્રણ-ચાર વર્ગો થતાં, અને મધ્યાહન ભોજન સમયે એ જ આખોય હોલ શિસ્તબદ્ધ બેઠેલા છોકરાઓના અવાજે ગૂંજી ઉઠતો. ક્યારેક વઘારેલા ભાત, ક્યારેક ખીચડી તો ક્યારેક ચૂરમું.. મેં પણ ઘણી વખત એ સ્વાદ લીધો છે. જો કે મને મમ્મી ઘરેથી ડબ્બામાં રોટલીને શાક, પૌવા અથવા સેવમમરા ભરી આપતી, પણ મિત્રોની સાથે હું પણ ક્યારેક મધ્યાહન ભોજનની એ લાઈનમાં બેસી જતો, એ પહેલા અમે મળીને ડબ્બાને પણ ન્યાય આપતા જેથી મારે એ ડબ્બો જમવામાં ઉપયોગી થાય. ખાસ કરીને ચૂરમું કે બૂંદીના લાડુ જેવી વસ્તુઓ હોય ત્યારે તો ચોક્કસ.